Critici dure pentru Andrei Caramitru chiar din interiorul USR / Florina Presadă: A asimila declinul demografic al României cu Holocaustul înseamnă o lipsă de respect și o minimalizare a suferinței inimaginabile a victimelor acestor forme extreme de violență

UPDATE: Senatorul USR Vlas Alexandrescu dă asigurări că declarațiile lui Andrei Caramitru nu reprezintă poziția USR, că se delimitează de exprimarea acestuia și își exprimă speranța că își va cere scuze.

„Dragilor, vă asigur că declarațiile lui Andrei Caramitru nu reprezintă poziția USR și, în niciun caz, nu mă reprezintă pe mine în postarea sa cu privire la Holocaust.

Așa cum a declarat și ambasadorul Israelului în România, moartea a milioane de oameni nu ar trebui minimalizată iar atrocitățile celui de-Al Doilea Război Mondial nu ar trebui în niciun caz să fie folosite astfel în scopuri politice.

Într-o țară care încă nu-și acceptă pe deplin istoria, iar fenomenul negaționismului este încă prezent, consider că astfel de declarații sunt complet nepotrivite. Mă delimitez de exprimarea sa din postare, de altfel modificată nepotrivit, și sper că își va cere scuze pentru aceasta”, a scris Vlad Alexandrescu pe Facebook.

UPDATE: Și deputatul USR Tudor Benga a reacționat la afirmațiile lui Andrei Caramitru, afirmând că declarațiile de multe ori controversate ale acestuia încep să afecteze imaginea USR și că Dan Barna trebuie să ia o decizie în legătură cu acesta.

„Știți că nu am obiceiul să tac despre controverse publice care implică USR-ul. Și v-am spus încă de acum două săptămâni că auzim ce ni se spune dinspre public și nu ignorăm mesajele. Din rațiuni ce țin de coeziunea noastră de grup am preferat, eu unul în ultima lună de zile, să nu adresez această problemă public și m-am concentrat pe a o rezolva în interiorul partidului. Însă cred că a venit momentul să o adresez și public fiindcă îmi scriu tot mai mulți oameni despre asta și e un subiect care începe să ne afecteze serios imaginea noastră de grup. Problema de care vorbesc sunt declarațiile de multe ori controversate ale colegului nostru Andrei Caramitru. Mulți dintre voi ați aplaudat cu entuziasm o bună parte dintre comentariile sale, destui alții le-ați dezaprobat la fel de viguros. Declarațiile însele, de altfel relativ numeroase, populează un spectru foarte larg de la observații argumentate și de bun simț pe probleme concrete, la poziționări ce frizează extremismul pe probleme mai degrabă ideologice”, a scris Tudor Benga pe Facebook.

El precizează că Andrei Caramitru, ca orice alt membru USR, se bucură de aceeași libertate de exprimare de care se bucurăm toți cei zece mii de colegi. „Ea este circumscrisă desigur de statutul la care am aderat cu toții, el este liber să și-o exercite cum considera de cuviință, iar eu respect această libertate așa cum mi-o respect și mie și oricărui alt coleg. Acestea fiind exprimate însă, în calitatea mea de reprezentant public atât al colegilor din USR care m-au ales să candidez cât și a cetățenilor care au validat acea candidatură și m-au trimis să îi reprezint în Parlament simt nevoia să fac o precizare foarte clară: Andrei Caramitru îmi este coleg, are libertatea de a exprima opinii publice la fel ca orice alt coleg, însă el nu vorbește în numele meu. Și atât cât pot eu judeca, în calitatea mea de membru care a contribuit consistent la actualul statut USR, nu vorbește nici in numele USR-ului in ansamblul său”, mai scrie Benga. Deputatul ține să precizeze că Andrei Caramitru vorbește însă în calitate de „consilier al lui al lui Dan Barna și nu în calitate de consilier al Președintelui USR, fiindcă poziția de consilier al Președintelui USR nu este reglementată în nici un fel de statutul USR”. „Nu trece prin nici un filtru intern al partidului, nu are vreo atribuție desemnata de organizație, și nu dă socoteală în vreun fel în fața partidului. Dă însă, imi imaginez, socoteală in fața lui Dan Barna. Motiv pentru care am și ridicat problema, de mai multe ori în ultimele săptămâni, atât direct cu Dan cât și instituțional în cadrul grupului nostru parlamentar. Mai departe însă orice decizie este in mâna lui Dan, pe care îl încurajez din nou si pe această cale, să cîntărească cu maximă atenție impactul deciziilor sale personale asupra USR-ului in ansamblu”, încheie Tudor Benga.

Senatoarea USR Florina Presadă s-a delimitat luni și a lansat critici dure la adresa lui Andrei Caramitru, consilierul lui Dan Barna, avertizându-l că a face o comparație între plecarea românilor din țară și Holocaust înseamnă o minimalizare a suferinței victimelor acelei forme extreme de violență.

”Luat de valul retoricii, Andrei Caramitru face niște confuzii grave într-una din postările sale de azi. A asimila declinul demografic actual al României cu Holocaustul sau genocidul înseamnă, înainte de orice, o lipsă de respect și o minimalizare a suferinței inimaginabile a victimelor acestor forme extreme de violență organizată a statului, îndreptate programatic împotriva celor mai vulnerabili”, a scris Presadă pe Facebook.

Senatoarea USR atrage atenția că într-un discurs politic decent, nu trebuie să existe loc nici pentru ierarhizarea contabilă a ororilor, dar nici pentru minimalizarea și relativizarea acestora.

”Din nefericire, acest derapaj vine după o serie întreagă de declaraţii controversate din ultimile luni, care au ridicat numeroase semne de întrebare în rândul celor care au rezonat până în prezent cu poziţionările publice ale USR. Un asemenea discurs nu mă reprezintă nici pe mine, şi vreau să cred că nu reprezintă nici partidul meu, USR”, a conchis Florina Presadă.

Reacția senatoarei vine după ce Andrei Caramitru a scris luni dimineață pe Facebook o postare intitulată ”Holocaustul României. Cum ne omoară și ne alungă. Ca să fure”.

Postarea lui Caramitru:

”Corupția ucide și distruge. Știm asta. Știți însă care e dimensiunea? Un genocid uriaș. In fiecare an : 100’000 de morți, 200’000 de oameni care pleacă in diaspora, 100’000 de oameni care fug din zonele sărace controlate de mafia PSD către orașele mari din țară. Un oraș cât Cluj-ul care moare sau fuge. In fiecare an. Pentru ca ei să stea in vile mari, să își facă vacanțele in Brazilia, să își plaseze amantele pe salarii mari la stat.